Keywords

Summary



Keywords

1. Konanie – Vedľajšie účastníctvo – Podmienky prípustnosti – Priamy a bezprostredný záujem

(Štatút Súdneho dvora, článok 40 druhý odsek a článok 53 prvý odsek)

2. Konanie – Vedľajšie účastníctvo – Konanie o nariadení predbežného opatrenia – Podmienky prípustnosti – Záujem na výsledku konania o nariadení predbežného opatrenia – Posúdenie so zreteľom na dôsledky na ekonomickú alebo právnu situáciu osôb, ktoré podali návrh na vstup vedľajšieho účastníka do konania

(Štatút Súdneho dvora, článok 40 druhý odsek a článok 53 prvý odsek)

3. Konanie – Vedľajšie účastníctvo – Konanie o nariadení predbežného opatrenia – Podmienky prípustnosti – Priamy a bezprostredný záujem – Posúdenie so zreteľom na osobitnú povahu konania o nariadení predbežného opatrenia – Extenzívny výklad

(Štatút Súdneho dvora, článok 40 druhý odsek a článok 53 prvý odsek)

4. Konanie – Vedľajšie účastníctvo – Dotknuté osoby – Reprezentatívne združenie, ktorého cieľom je ochrana jeho členov – Prípustnosť vo veciach, v ktorých ide o zásadné otázky, ktoré sa týkajú týchto členov – Podmienky – Extenzívny výklad

(Štatút Súdneho dvora, článok 40 druhý odsek a článok 53 prvý odsek)

Summary

1. Záujem na výsledku veci v zmysle druhého odseku článku 40 Štatútu Súdneho dvora uplatniteľného na Súd prvého stupňa na základe článku 53 prvého odseku uvedeného štatútu sa musí chápať ako priamy a bezprostredný záujem na vyhovení návrhu toho účastníka konania, ktorého si osoba domáhajúca sa vstupu do konania ako vedľajší účastník želá podporiť. Aby bolo vyhovené návrhu na vstup vedľajšieho účastníka do konania je na tento účel nevyhnutné určiť, že osoba domáhajúca sa vstupu do konania ako vedľajší účastník je priamo dotknutá napadnutým aktom a že jej záujem na výsledku sporu je preukázaný.

(pozri bod 32)

2. Keď je návrh na vstup vedľajšieho účastníka do konania podaný v konaní o nariadení predbežného opatrenia, treba záujem na výsledku sporu chápať ako záujem na výsledku konania o nariadení predbežného opatrenia. Rovnakým spôsobom ako výsledok konania vo veci samej môže výsledok konania o nariadení predbežného opatrenia nepriaznivo ovplyvniť záujmy tretích osôb alebo byť pre ne výhodný. Z toho vyplýva, že v konaní o nariadení predbežného opatrenia sa musia záujmy osôb domáhajúcich sa vstupu do konania ako vedľajší účastníci konania posúdiť vo svetle dôsledkov, ktoré môže mať nariadenie požadovaného predbežného opatrenia alebo zamietnutie takého návrhu na ekonomickú a právnu situáciu uvedených osôb.

(pozri bod 33)

3. Priama a bezprostredná povaha záujmu na výsledku konania o nariadení predbežného opatrenia sa musí zhodnotiť so zreteľom na osobitnú povahu takých konaní. V konaní o nariadení predbežného opatrenia sa záujem, na ktorý sa odvoláva vedľajší účastník konania, ak je to primerané, berie do úvahy pri zvažovaní záujmov. Je dokonca možné, že zvažovanie dotknutých záujmov sa ukáže ako rozhodujúce, len čo si sudca rozhodujúci o predbežnom opatrení vytvoril pri analýze jemu predloženého návrhu názor, že podmienka fumus boni iuris a podmienka naliehavosti sú splnené. Pojem záujmu na výsledku sporu by preto sudca rozhodujúci o predbežnom opatrení mal vykladať extenzívne, aby sa zabezpečilo, že nebude prejudikované hodnotenie rozličných dotknutých záujmov.

(pozri bod 34)

4. Reprezentatívne združenia, ktorých cieľom je chrániť svojich členov, môžu vstúpiť do konania ako vedľajší účastníci vo veciach nastoľujúcich zásadné otázky, ktoré sa môžu týkať uvedených členov. Presnejšie, združeniu môže byť povolené vstúpiť ako vedľajší účastník do konania, pokiaľ zastupuje značné množstvo podnikov pôsobiacich v dotknutom odvetví, ak je súčasťou jeho cieľov ochrana záujmov svojich členov, ak môže prípad nastoliť zásadné otázky ovplyvňujúce fungovanie dotknutého odvetvia a ak môžu byť preto záujmy jeho členov v podstatnej miere dotknuté rozsudkom alebo uznesením vydaným v konaní, do ktorého chce vstúpiť.

Cieľom prijatia extenzívneho výkladu práva združení na vstup do konania ako vedľajší účastníci je uľahčiť posúdenie kontextu daných vecí a zároveň vyhnutie sa niekoľkonásobným individuálnym vstupom vedľajších účastníkov do konania, ktoré by nepriaznivo ovplyvnili efektivitu a riadny priebeh konania.

(pozri body 37 – 38)